
A virtuális valóság használatának lehetőségei a tűzoltók képzésében

Pályamunka címe: A virtuális valóság használatának lehetőségei a tűzoltók képzésében
Bevezetés: A XXI. század rohamos technológiai fejlődése számtalan lehetőséget biztosít a hagyományos oktatás, képzés megreformálásában is. A képzési technikák és az oktatások alatt használt technológiák folyamatos fejlesztése, napra készen tartása az edukáció fontos része, főleg úgy, hogy a fiatalabb generációk, főként a 2000. után születettek már a számítástechnika, a gyors információáramlas világában nőttek és nőnek fel. A virtuális valóság használata egyre jobban elterjed a világban nemcsak a szórakozás, hanem az oktatás terén is.
Célkitűzés: Dolgozatomban a virtuális valóság (VR) használatának a lehetőségeit szeretném vizsgálni a tűzoltók képzésében. Dolgozatom célja, hogy hazai és nemzetközi szakirodalom, tudományos publikációk, konferencia előadások figyelemmel kisérésével, valamint a téma szakértőinek tapasztalataira alapozva és egy saját, anonim kérdőíves felmérésen alapuló kutatás alapján objektív képet alkossak ezen technológia rejtelmeiről és kínálkozó lehetőségeiről. Célom továbbá megvizsgálni azt, hogy a VR-technológia mennyire könnyíti meg a képzést mind oktatói, mind hallgatói oldalon, milyen előnyei és hátrányai lehetnek a jelenleg alkalmazott módszerekkel összevetve.
Módszerek: Kutatási módszereim szakirodalmak feldolgozása, saját tapasztalatok leírása, szakértők véleményének figyelembevétele, illetve egy saját kérdőív válaszainak kielemzése demográfiai és a VR iránti nyitottság szempontjából.
Eredmények: Kutatásom eredményeként megállapítható, hogy a VR technológia alkalmazása a tűzoltók képzésében egyre jobban kezd elterjedni a világban. A virtuális valóság nyújtotta lehetőségek megfelelő kihasználásával, további kutatásával és a technológia fejlődésével egyre jobb eredmények várhatóak. Hazai viszonylatban is egy alapvető érdeklődés fogadja ezt az új, még nem rendszeresített oktatási módszert.
Konklúzió: Bár a hagyományos oktatás és a gyakorlatok jelen állapotban nem válthatóak ki teljesen a virtuális valósággal, viszont egy kapocsként lehet használni ez elméleti és a gyakorlati oktatás között. A technológiában bekövetkezett fejlesztések, újítások, tapasztalatok folyamatos figyelemmel kisérése, és ezek prezentációja elengedhetetlen ahhoz, hogy minél többen megismerjék a VR-t és annak a tűzoltók képzésében rejlő lehetőségeit.



